Rańše powěsće Serbskeho rozhłosa
Hauptinhalt
Power serbskeje młodźiny
Prěnje projekty noweje serbskeje młodźinskeje přirady maja so hišće tutón měsac zwoprawdźić. Sobotu za tydźeń wotměje so spěwny wječork pod nawodom Serbskeje murje w Jasčanskej Bjesadźe.Tydźeń pozdźišo wuhotuja serbscy skawća z dekanatnym dušepastyrstwom popołdnjo a wječor za młodostnych w Kukowje. W tutym tydźenju buštej dalšej zastupjerce z Njebjelčanskeho a z Radworskeho młodźinskeho kluba do přirady přiwzatej.
Njeswačidło zaso kaž něhdy
Na dźensnišim swjedźenju swěčkow w Njeswačanskim hrodowym parku tam hižo popołdnju tři saněrowane barokowe studnje znowa poswjeća. Wulka woda lěta 2013 je w parku tójšto skóncowała, štož pak je mjeztym zaso sporjedźane. Tež figury studnjow buchu ponowjene, runje tak kaž puće w parku a přibrjóh kanala. Za to je gmejna 700.000 eurow wudała.
Wjace pjenjez hač trjeba
Za nowu připrawu za zwonjenje w kapałce w Konjecach su wjesnjenjo wjace hač 4.000 eurow nazběrali. To je wjace hač za swójski podźěl trjebaja. Tež spěchowanske pjenjezy su mjeztym přilubjene. Tuž čakaja jenož hišće na dowolnosć krajnoradneho zarjada, tak wjesny předstejićer Frank Šołta. W Konječanskej kapałce chcedźa elektrisku připrawu za zwonjenje zatwarić dać. Lětdźesatki je tam wjesnjanka Hańža Rachelina wšědnje trójce z ruku zwoniła.
25 lět młoda šula
W Choćebuzu su wčera 25.narodniny Šule za delnjoserbsku rěč a kulturu woswjećili. W meji 1992 je ju Choćebuska měšćanska rada wobzamknyła, a hižo w septembrje 1992 je so prěni semester započał. Hač do lětušeho januara je šulu natwariła a wjedła Maria Elikowska-Winklerowa. Jeje naslědnica je Uta Henšelowa. Šula za delnjoserbsku rěč a kulturu poskićuje w Delnjej Łužicy rěčne kursy a kulturne zarjadowanja.
Dr. Sigmund Musiat njeboh
W starobje 87 lět je wčera serbski slawist, ludowědnik a awtor wědomostnych knihow dr. Sigmund Musiat w Biskopicach zemrěł. Wón dźěłaše wjele lět w Serbskim instituće a pomhaše potom we 80-tych lětach katolskim Serbam Zjednoćenstwo Cyrila a Metoda załožić. Tam bu za wědomostneho sobudźěłaćerja přistajeny. Najwažniši wuslědk jeho slědźenjow je leksikon wo serbskich towarstwach wot 1716 do 1937. Ludowědne přinoški njebočičkeho buchu w nowinach a časopisach wozjewjene, a tež za serbski rozhłós je dr.Sigmund Musiat wusyłanja zestajił.
slk_Latn deu_Latn szl_Latn szl_Latn ces_Latn szl_Latn hrv_Latn hrv_Latn pol_Latn bos_Latn fao_Latn szl_Latn